ΓΡΑΠΤΗ ΕΡΩΤΗΣΗ E-2118/98

υποβολή: Glenys Kinnock (PSE) προς την Επιτροπή

(10 Ιουλίου 1998)

Θέμα: Ορισμός συμβούλων

Μπορεί η Επιτροπή να διευκρινίσει με ποιό τρόπο αποφασίζει για τον ορισμό των συμβούλων που θα παράσχουν τις υπηρεσίες τους στο πλαίσιο υλοποίησης έργων δυνάμει των προγραμμμάτων PHARE, TACIS και της Σύμβασης LOME;

Είναι αλήθεια ότι τίθενται όρια όσον αφορά τον αριθμό των συμβούλων που ορίζονται από τα μεμονωμένα κράτη μέλη;

Απάντηση του κ. van den Broek εξ ονόματος της Επιτροπής

(30 Σεπτεμβρίου 1998)

Η ανάθεση υπηρεσιών στο πλαίσιο του Phare και του Tacis πραγματοποιείται σύμφωνα με τον δημοσιονομικό κανονισμό αριθ. 2335/95 της 18ης Σεπτεμβρίου 1995(1) και τους κανονισμούς Phare και Tacis(2). Οι κανονισμοί αυτοί προβλέπουν, ως συνήθη διαδικασία ανάθεσης υπηρεσιών, την προκήρυξη κλειστού διαγωνισμού. Η συμμετοχή στους διαγωνισμούς είναι ανοικτή επί ίσοις όροις σε όλα τα φυσικά και νομικά πρόσωπα στα κράτη μέλη και σε όλα τα φυσικά και νομικά πρόσωπα στις δικαιούχους χώρες. Οι διαδικασίες είναι καθορισμένες έτσι ώστε να εγγυώνται τη μεγαλύτερη δυνατή συμμετοχή, επί ίσοις όροις και με μεγάλη διαφάνεια.

Σύμφωνα με τα προαναφερθέντα, τα σχέδια έργων ανακοινώνονται στο Internet ενώ τα σχέδια Tacis δημοσιεύονται επίσης στην Επίσημη Εφημερίδα. Μετά από προεπιλογή, οι υποβληθείσες προσφορές εκτιμώνται με κλειστό διαγωνισμό. Η αξιολόγηση των προσφορών βασίζεται σε προεπιλεγέντα κριτήρια και διαδικασίες που εξασφαλίζουν ότι προτείνεται η πλέον συμφέρουσα οικονομικώς προσφορά (σχέση ποιότητας και τιμής) για την ανάθεση της σύμβασης. Οι διαγωνισμοί για την ανάθεση προμηθειών και έργων, μετά από ανοικτή πρόσκληση υποβολής προσφορών, δημοσιεύονται στην Επίσημη Εφημερίδα σύμφωνα με τις απαιτήσεις του δημοσιονομικού κανονισμού και των κανονισμών Phare και Tacis.

Σύμφωνα με τα προγράμματα Phare και Tacis, δεν υπάρχει όριο στον αριθμό των συμβούλων από μεμονωμένα κράτη μέλη. Επιπλέον, οι συμβάσεις που χρηματοδοτούνται από κονδύλια Tacis είναι ανοικτές επί ίσοις όροις σε όλα τα φυσικά και νομικά πρόσωπα στα κράτη μέλη και στις χώρες εταίρους του Tacis. Οι επιλέξιμοι εργολήπτες μπορούν επίσης να είναι φυσικά ή νομικά πρόσωπα χωρών που εμπίπτουν στο πρόγραμμα Phare καθώς και, σε συγκεκριμένες περιπτώσεις, χωρών της Μεσογείου με παραδοσιακούς οικονομικούς, εμπορικούς ή γεωγραφικούς δεσμούς, υπό τον όρο ότι η Επιτροπή εγκρίνει ανά περίπτωση, το κατά πόσο τα εκάστοτε προγράμματα απαιτούν μορφές συνδρομής ειδικά διαθέσιμες για τις χώρες αυτές.

Ακόμη και στην περίπτωση της σύμβασης Λομέ, εφαρμόζεται κατά κανόνα ο κλειστός διαγωνισμός, με κάποιες εξαιρέσεις σε ορισμένες περιπτώσεις. Οι μεμονωμένοι εμπειρογνώμονες επιλέγονται με απευθείας συμφωνία, μετά από κλειστή διαδικασία διαβούλευσης, ή επιλέγονται με βάση τα στοιχεία που παρουσιάστηκαν μετά από πρόσκληση για υποβολή αιτήσεων(3).

Η υπηκοότητα περιορίζεται στα κράτη της Ένωσης και στις χώρες ΑΚΕ. Δεν εφαρμόζονται συστήματα ποσοστώσεων αν και η Επιτροπή στοχεύει να φθάσει σε επίπεδα συμμετοχής που εξασφαλίζουν κατά το δυνατό την ισορροπία μεταξύ εμπειρογνωμόνων και γραφείων από όλα τα ενδιαφερόμενα κράτη μέλη και όλες τις ενδιαφερόμενες χώρες ΑΚΕ που ανταποκρίνονται στις προϋποθέσεις που ορίζει το άρθρο 278 της σύμβασης Λομέ.

(1) ΕΕ L 240 της 7.10.1998.

(2) ΕΕ L 375 της 32.12.1989 και ΕΕ L 165 της 4.7.1996.

(3) ΕΕ C 342 της 12.11.1997.